text: 12 millioner til at fjerne forfaldne huse
  27 april 2011 kl. 12.30
  Syv kommuner i TV SYDs område får 12 millioner kroner til at fjerne skæmmende og forfaldne huse.
  Indenrigs- og sundhedsminister Bertel Haarder har fordelt 100 mio. kr. fra den såkaldte nedrivningspulje til 38 kommuner, som nu kan gå i gang med at opkøbe faldefærdige bygninger for enten at renovere dem eller rive dem ned.
  I TV SYDs område deler Billund, Fanø, Hedensted, Tønder, Varde, Vejen og Aabenraa lidt over 12 millioner kroner.
  
  Tønder top-scorer
  Lokal topscorer er Tønder med 3. 595.000 kroner. Du kan se hele listen over fordelingen ved at trykke opå linket ved denne artikel.
  - Brandtomter, skrotbunker og faldefærdige bygninger skæmmer landskabet. Det er trist at se på for naboerne og kan skræmme mulige tilflyttere væk. Derfor er det herligt, at 38 kommuner vil forskønne deres lokalområder, og jeg er glad for at kunne give dem penge fra nedrivningspuljen. Jeg håber, pengene kan være med til at gøre deres lokalområder mere attraktive, siger indenrigs- og sundhedsminister Bertel Haarder.
  Kommunerne kan selv beslutte, hvornår de vil bruge nedrivningspengene frem til udgangen af 2012, så de f.eks. ikke bliver presset til at købe en ejendom til "overpris", fordi sælgeren ved, kommunen skal handle hurtigt.
  Hvad får din kommune
  